"Minu London" on nagu… väga intelligentne, aga valikuline reisijuht. Või siis ajalooraamat. Või hoopiski  mälestusteraamat; olles ühteaegu ärritav ja hämmastav. Anu maalib nagu kunstnik (kes ta ju ka on) meile pildi väga isiklikust Londonist. Kui Anu tausta ei teaks ja kusagil raamatus poleks kirjas, et tegu on disaineriga, siis arvaks selle ikkagi hoobilt tekstist ära: Londonile on lähenetud üsnagi kunsti- ja disainikeskselt. Pikad ajalooliste faktidega põimitud kirjeldused ühest või teisest linnaosast, kohast, tänavast… olid minu jaoks algul küll veidi igavad ja tundusid nagu Google Street View, aga kui Anu stiiliga ära  harjusin, olid vägagi nauditavad lugeda. Ja milliseid huvitavaid fakte ma teada sain! Eriti mõnus lugemine on Anu enda ajalooliste sugemetega mõtisklused (nt Püha Graali lugu). Lustakad eraelulised seiklused ja koolielu kirjeldused teevad raamatust ühe õige kompoti. Just siis, kui tundub, et nüüd sai "street view'd" natuke liiga pikalt, teeb autor kannapöörde ja hakkab rääkima näiteks sellest, kuidas nad abikaasaga hädaohus spanjelit mäest üles tassisid!